b'\n_START_ARTICLE_\nAurelian Titu Dumitrescu\n_START_SECTION_\nBiografie\n_START_PARAGRAPH_\nAurelian Titu Dumitrescu s-a n\xc4\x83scut la 15 februarie 1956, \xc3\xaen Caracal (conform organiz\xc4\x83rii administrativ teritoriale a Rom\xc3\xa2niei de la acea vreme, ora\xc8\x99ul Caracal era \xc3\xaen raionul Caracal din Regiunea Oltenia). Locuia cu mama, Maria, din familia Chirca din satul Redea, \xc8\x99i cu tat\xc4\x83l lui, Adrian, \xc3\xaen casa din bunicii paterne, Maria Epure.\n_START_SECTION_\nStudii\n_START_PARAGRAPH_\nAurelian Titu Dumitrescu a \xc3\xaenceput s\xc4\x83 \xc3\xaenve\xc8\x9be la \xc8\x98coala \xe2\x80\x9eFilipescu\xe2\x80\x9d \xc8\x99i a continuat din clasa a II-a la \xc8\x98coala general\xc4\x83 nr. 2 din Caracal. La 15 ani, \xc3\xaen 1971, Aurelian Titu Dumitrescu a reu\xc8\x99it la examenul de admitere organizat de Liceul nr. 1 din Caracal, acum \xc8\x99i \xc3\xaenainte de 1947 \xe2\x80\x9eIoni\xc8\x9b\xc4\x83 Assan\xe2\x80\x9d, absolvind \xc3\xaen 1975._NEWLINE_\xc3\x8en liceu, a publicat un reportaj \xc3\xaen revista Facla._NEWLINE_\xc3\x8en 1980, dup\xc4\x83 o perioad\xc4\x83 de cinci ani, \xc3\xaen care a lucrat la Casa de Cultur\xc4\x83 a Municipiului Slatina \xc8\x99i la \xc3\x8entreprinderea de Aluminiu Slatina, \xc8\x99i-a reluat studiile: a reu\xc8\x99it admiterea la Facultatea de Ziaristic\xc4\x83 din cadrul Academiei \xe2\x80\x9e\xc8\x98tefan Gheorghiu\xe2\x80\x9d, \xc8\x99i \xc3\xaen 1984, a absolvit, sus\xc8\x9bin\xc3\xa2ndu-\xc8\x99i examenul de licen\xc8\x9b\xc4\x83, cu teza \xe2\x80\x9eSimple observa\xc8\x9bii asupra sincronismului \xc8\x99i protocronismului\xe2\x80\x9d la care l-a avut ca \xc3\xaendrum\xc4\x83tor de lucrare, din umbr\xc4\x83, pe Nicolae Manolescu, oficial conduc\xc4\x83torul de lucrare fiind Ion Cristoiu. \xc3\x8en timpul facult\xc4\x83\xc8\x9bii, a fost distins cu mai multe premii literare \xc8\x99i de publicistic\xc4\x83.\n_START_SECTION_\nCariera profesional\xc4\x83\n_START_PARAGRAPH_\nAdrian P\xc4\x83unescu i-a schimbat reparti\xc8\x9bia angaj\xc3\xa2ndu-l, cu dispens\xc4\x83 de vechime, redactor de rubric\xc4\x83 la revista \xe2\x80\x9eFlac\xc4\x83ra\xe2\x80\x9d._NEWLINE_\xc3\x8en 1985, Aurelian Titu Dumitrescu este mutat disciplinar la \xe2\x80\x9eRebus\xe2\x80\x9d, apoi, \xc3\xaen 1987, la \xe2\x80\x9eFilatelia\xe2\x80\x9d, unde, \xc3\xaen 1988, a devenit secretar general de redac\xc8\x9bie._NEWLINE_\xc3\x8en 1990, cu ocazia primei \xc8\x99edin\xc8\x9be de primiri \xc3\xaen Uniunea Scriitorilor dintr-o Rom\xc3\xa2nia liber\xc4\x83, dosarul s\xc4\x83u a fost sus\xc8\x9binut de Nicolae Manolescu \xc8\x99i de Marin Sorescu, \xc8\x99i poetul a fost admis ca membru titular. Recomand\xc4\x83rile au fost semnate de: Cezar Baltag, Mircea Dinescu, Dan Grigorescu, Ion Gheorghe._NEWLINE_\xc3\x8en martie 1990, i s-a propus direc\xc8\x9bia revistei Europa, pe care Aurelian Titu Dumitrescu a \xc8\x99i \xc3\xaenfiin\xc8\x9bat-o. Printre al\xc8\x9bii, publicau \xc3\xaen paginile acesteia, \xc3\xaen acela\xc8\x99i timp, Nicolae Manolescu, Adrian P\xc4\x83unescu, Dan Grigorescu, Christian W. Schenk, Ion Gheorghe, Aurel Covaci, Cristian Popescu, Theodor Baconski. Dup\xc4\x83 dou\xc4\x83 luni de zile, Aurelian Titu Dumitrescu a demisionat, \xc8\x99i colaboratorii s\xc4\x83i au p\xc4\x83r\xc4\x83sit paginile publica\xc8\x9biei._NEWLINE_\xc3\x8en mai 1990, Cezar Baltag \xc8\x99i Mircea Dinescu l-au invitat s\xc4\x83 lucreze, ca publicist comentator, la Via\xc8\x9ba Rom\xc3\xa2neasc\xc4\x83. \xc3\x8en 1991, a fost avansat \xc3\xaen postul de secretar general de redac\xc8\x9bie._NEWLINE_A mai fost redactor \xc8\x99ef-adjunct la Via\xc8\x9ba Rom\xc3\xa2neasc\xc4\x83, func\xc8\x9bie din care a demisionat._NEWLINE_Din aprilie 2000, a lucrat pe postul de consilier \xc3\xaen cadrul Sec\xc8\x9biei Asisten\xc8\x9b\xc4\x83 Religioas\xc4\x83 a Ministerului Administra\xc8\x9biei \xc8\x99i Internelor._NEWLINE_Din anul 2013, este inspector \xc3\xaen cadrul Arhivelor Na\xc8\x9bionale._NEWLINE_\xc3\x8enainte de debutul editorial, a publicat \xc3\xaen Limba \xc8\x99i literatura pentru elevi, Cronica, Ramuri, Convorbiri literare, Familia, \xc3\x8endrum\xc4\x83torul cultural, Flac\xc4\x83ra, Cutez\xc4\x83torii, S\xc4\x83pt\xc4\x83m\xc3\xa2na, Luceaf\xc4\x83rul, Rom\xc3\xa2nia literar\xc4\x83.\n_START_SECTION_\nReferin\xc8\x9be critice\n_START_PARAGRAPH_\nOdat\xc4\x83 cu publicarea antologiei "Antumele I \xc8\x99i II" (Editura Vinea, 2006), filosoful \xc8\x99i eseistul Mihai \xc8\x98ora aprecia c\xc4\x83:_NEWLINE_\xe2\x80\x9eA sosit momentul, pentru Aurelian Titu Dumitrescu, s\xc4\x83-\xc8\x99i adune \xc3\xaentre copertele unui volum \xc3\xaenc\xc4\x83p\xc4\x83tor versurile scrise de-a lungul unui \xc3\xaentreg sfert de secol, risipite \xc3\xaen c\xc4\x83r\xc8\x9bi numeroase, de dimensiuni \xc8\x99i formate variabile, care nu s-au bucurat \xc3\xaentotdeauna de recep\xc8\x9bia pe care o meritau din plin. E vorba, \xc3\xaen fond de activitatea de un sfert de secol a unui poet de prim rang, care aduce for\xc8\x9b\xc4\x83 \xc8\x99i suflu \xc3\xaen vehemen\xc8\x9ba \xc8\x9binut\xc4\x83-n fr\xc3\xa2u a versurilor sale. \xc8\x98i nu numai, ci \xc8\x99i o viziune bine articulat\xc4\x83._NEWLINE_Nu sunt critic literar, deci nu m\xc4\x83 voi aventura \xc3\xaen h\xc4\x83\xc8\x9bi\xc8\x99ul acestei opere ca s\xc4\x83-i scot \xc3\xaen eviden\xc8\x9b\xc4\x83 articula\xc8\x9biile (amatorul de poezie se poate dispensa de o atare disec\xc8\x9bie), dar om pretind a fi iar \xc3\xaen aceast\xc4\x83 calitate pot depune m\xc4\x83rturie c\xc4\x83, \xc3\xaentr-o umanitate compus\xc4\x83 prea adesea din exemplare f\xc4\x83r\xc4\x83 consisten\xc8\x9b\xc4\x83, Aurelian Titu Dumitrescu e un om \xc3\xaentreg, care trage greu la c\xc3\xa2ntar. \xc8\x98i nici poezia lui nu-i o joac\xc4\x83 gratuit\xc4\x83. Dimpotriv\xc4\x83._NEWLINE_A bon entendeur, salut! (sau, pe rom\xc3\xa2ne\xc8\x99te: cine are urechi de auzit, s\xc4\x83 aud\xc4\x83!)\xe2\x80\x9d_NEWLINE_\xc3\x8en prefa\xc8\x9ba edi\xc8\x9biei a doua (cea din 1998) a volumului \xe2\x80\x9cAntimetafizica\xe2\x80\x9d scriitorul, diplomatul si omul politic Alexandru Paleologu (1919-2005) a scris: _NEWLINE_\xe2\x80\x9eAurelian Titu Dumitrescu a luat asupra sa \xc3\xaendr\xc4\x83zneala de a provoca la un continuu turnir poetic pe omul care era atunci st\xc4\x83p\xc3\xaenitorul gloriei. L-a sfidat. L-a asediat la domiciliu. Trecand peste uzan\xc8\x9be, peste pruden\xc8\x9be, peste cuviin\xc8\x9b\xc4\x83, l-a constr\xc3\xaens s\xc4\x83-l primeasc\xc4\x83 \xc3\xaen\xc4\x83untru, i-a violat \xc3\xaentr-un fel domiciliul \xc8\x99i sindrofia cu al\xc8\x9bi amici. L-a a\xc8\x99teptat pe palier, a cobor\xc3\xaet \xc3\xaen strad\xc4\x83, s-a plimbat, a a\xc8\x99teptat din nou, p\xc3\xaen\xc4\x83 l-a provocat s\xc4\x83 intre \xc3\xaen aren\xc4\x83. Adic\xc4\x83 s\xc4\x83 deschid\xc4\x83 u\xc8\x99a \xc8\x99i s\xc4\x83-l pofteasc\xc4\x83 \xc3\xaen\xc4\x83untru. Refuzase destul de ferm aceast\xc4\x83 injonc\xc8\x9biune Nichita. Dar A. T. Dumitrescu a c\xc3\xae\xc8\x99tigat prima rund\xc4\x83, penetr\xc3\xaend \xc3\xaen citadel\xc4\x83. <<Vreau s\xc4\x83 v\xc4\x83 dovedesc c\xc4\x83 s\xc3\xaent un poet cel pu\xc8\x9bin tot at\xc3\xaet de bun ca \xc8\x99i Domnia Voastr\xc4\x83>>\xe2\x80\x9d._NEWLINE_\xc3\x8en articolul "Un cititor de mistere" publicat \xc3\xaen "Rom\xc3\xa2nia Literar\xc4\x83", anul XXXI, nr. 6, 18-24 februarie 1998, Nora Iuga a scris:_NEWLINE_\xe2\x80\x9eEste greu s\xc4\x83 vorbe\xc8\x99ti despre un anumit volum de poezie scris de Aurelian Titu Dumitrescu, pentru c\xc4\x83 el scrie o singur\xc4\x83 carte \xc3\xaen toate volumele lui, un singur poem continuu, care poate s\xc4\x83 \xc3\xaenceap\xc4\x83 \xc8\x99i s\xc4\x83 se termine oriunde. Aurelian Titu Dumitrescu e un poet deosebit, un poet singular, un out-sider \xc3\xaen contextul genera\xc8\x9biei sale. El nu se falsific\xc4\x83, nu-\xc8\x99i pune m\xc4\x83\xc8\x99ti profitabile, nu vrea cu orice pre\xc8\x9b s\xc4\x83 fie modern. El \xc3\xae\xc8\x99i urmeaz\xc4\x83 poezia care e cea dintotdeauna, cea care ni s-a transmis de la aedul orb \xc8\x99i p\xc3\xaen\xc4\x83 \xc3\xaen zilele noastre. Fire\xc8\x99te, poe\xc8\x9bii tineri \xc3\xae\xc8\x99i aleg, mai ales \xc3\xaen perioadele lor de formare, modele. Foarte mul\xc8\x9bi tineri de azi \xc3\xae\xc8\x99i afl\xc4\x83 modelele chiar printre colegii lor de genera\xc8\x9bie, ceea ce poate fi profitabil sau nu, profitabil pentru c\xc4\x83 astfel reu\xc8\x99esc s\xc4\x83 impun\xc4\x83 o sensibilitate nou\xc4\x83 care le marcheaz\xc4\x83 epoca, neprofitabil, pentru c\xc4\x83 \xc3\xaemprumut\xc3\xaendu-\xc8\x99i mijloacele p\xc3\xaen\xc4\x83 la tocire \xc3\xae\xc8\x99i aplatizeaz\xc4\x83 originalitatea. Aurelian Tutu Dumitrescu are \xc8\x99i el modelele lui, dar influen\xc8\x9ba acestora este at\xc3\xaet de \xc3\xaendep\xc4\x83rtat\xc4\x83 \xc8\x99i at\xc3\xaet de bine asimilat\xc4\x83, \xc3\xaenc\xc3\xaet e aproape irecognoscibil\xc4\x83. A\xc8\x99 numi aici Biblia, Eminescu, Rilke, Trakl. \xc3\x8entr-un fel, el e mai original, pentru c\xc4\x83 scrie altfel dec\xc3\xaet to\xc8\x9bi poe\xc8\x9bii genera\xc8\x9biei sale. El scrie o poezie orfic\xc4\x83 de incanta\xc8\x9bie sonor\xc4\x83. Exist\xc4\x83 un ritm obsedant \xc3\xaen versurile lui de parc\xc4\x83 o muzic\xc4\x83 \xc3\xaei c\xc3\xaent\xc4\x83 \xc3\xaen creier. El este un poet pentru care crea\xc8\x9bia este mister. El repune \xc3\xaen drepturi metafizica. Este \xc8\x99i un poet oracular; un critic literar l-a comparat cu Nostradamus, ceea ce este ilar, dar nu i se poate contesta un v\xc4\x83z care p\xc4\x83trunde dincolo, \xc3\xaen esen\xc8\x9ba lucrurilor \xc8\x99i le arat\xc4\x83 fa\xc8\x9ba ascuns\xc4\x83. Poezia lui Aurelian Tuti Dumitrescu este un dialog permanent cu Dumnezeu, un psalm continuu \xc3\xaen care \xc3\xae\xc8\x99i m\xc4\x83rturise\xc8\x99te suferin\xc8\x9bele, \xc3\xaenfr\xc3\xaengerile, victoriile, sl\xc4\x83biciune, t\xc4\x83ria \xc8\x99i mai ales bucuria de via\xc8\x9b\xc4\x83\xe2\x80\x9d._NEWLINE_\xc3\x8en anul 1992, \xc3\xaen prefa\xc8\x9ba volumului "Mi s-a culcat moartea pe inim\xc4\x83" semnat de A.T. Dumitrescu, Cezar Iv\xc4\x83nescu a scris "cu dragoste \xc8\x99i spaim\xc4\x83 mare":_NEWLINE_\xe2\x80\x9eNe cl\xc4\x83tin\xc4\x83m de spaim\xc4\x83 cu to\xc8\x9bii \xc3\xaen fa\xc8\x9ba mor\xc8\x9bii \xc8\x99i, mai rar, c\xc4\x83tre fa\xc8\x9ba unui Dumnezeu pe care nu-l \xc3\xaen\xc8\x9belegem \xc3\xaentotdeauna c\xc4\x83ci nu ne \xc3\xaen\xc8\x9belegem \xc3\xaentotdeauna, numai c\xc4\x83 acum domnia-ta, iubit prieten \xc8\x99i poet Aurelian Titu Dumitrescu, trebuie s\xc4\x83 \xc8\x99tii c\xc4\x83 e\xc8\x99ti un b\xc4\x83rbat puternic \xc8\x99i un scriitor rom\xc3\xa2n \xc3\xaen via\xc8\x9b\xc4\x83 care \xc3\xae\xc8\x99i poart\xc4\x83 crucea a\xc8\x99a cum se cuvine, at\xc3\xaet de bine \xc3\xaenc\xc3\xaet poate de bra\xc8\x9bul domniei-tale s\xc4\x83 se sprijine \xc8\x99i-un altul care, poate, se clatin\xc4\x83 mai tare ...\xe2\x80\x9d_NEWLINE_\xc3\x8en anul 1987, Mircea Dinescu a scris, la cerea lui Aurelian Titu Dumitrescu, o recomandare pentru primirea \xc3\xaen Uniunea Scriitorilor, iat\xc4\x83 ce spunea Mircea Dinescu la acea dat\xc4\x83:_NEWLINE_\xe2\x80\x9e14 iunie 1987_NEWLINE_Aurelian Titu Dumitrescu \xe2\x80\x93 acest poet de-o naivitate atletic\xc4\x83 mi se pare a nu d\xc4\x83n\xc8\x9bui cot la cot cu veselii s\xc4\x83i colegi de genera\xc8\x9bie, datorit\xc4\x83 nu numai felului s\xc4\x83u de a fi, ci \xc8\x99i felului s\xc4\x83u de a scrie._NEWLINE_Obsedat de sine \xc3\xaensu\xc8\x99i ca tot poetul rom\xc3\xa2n, agasant cu delicate\xc8\x9be \xc8\x99i binevoitor cu m\xc4\x83sur\xc4\x83 - s-a \xc3\xaembarcat la debutul s\xc4\x83u pe acel vapor titanic numit Nikita St\xc4\x83nescu \xc8\x99i meritul s\xc4\x83u de-a fi \xc8\x99tiut s\xc4\x83 salveze Jurnalul de bord, de\xc8\x99i i-a fost minimalizat de oco\xc8\x99ii optzeci\xc8\x99ti, e incontestabil \xc3\xaenc\xc4\x83rcat de un nobil \xc8\x99i rar patetism._NEWLINE_\xc3\x8el recomand cu fratern\xc4\x83 colegialitate s\xc4\x83 devin\xc4\x83 membru al Uniunii Scriitorilor, pentru c\xc4\x83 structura sa tragic\xc4\x83, de om \xc8\x99i artist, mi se pare alc\xc4\x83tuit\xc4\x83 dintr-un cristal neumbrit de impurit\xc4\x83\xc8\x9bile tic\xc4\x83lo\xc8\x99iei cu care at\xc3\xa2\xc8\x9bia al\xc8\x9bii \xc3\xae\xc8\x99i pardosesc urcu\xc8\x99urile \xc8\x99i victoriile nemeritate._NEWLINE_Mircea Dinescu\xe2\x80\x9d\n_START_SECTION_\nInedit despre ANTIMETAFIZICA\n_START_PARAGRAPH_\nTextul de mai jos reproduce un manuscris olograf Nichita St\xc4\x83nescu referitor la volumul Antimetafizica, Nichita St\xc4\x83nescu \xc3\xaenso\xc8\x9bit de Aurelian Titu Dumitrescu, manuscris aflat \xc3\xaen colec\xc8\x9bia Costin Motroa\xc8\x99\xc4\x83 \xc8\x99i care a fost reprodus \xc3\xaen facsimil \xc3\xaen "Nichita St\xc4\x83nescu - Opere Complete", Editura Univers Enciclopedic, 2004:_NEWLINE_Declara\xc8\x9bie_NEWLINE_Subsemnatul Nichita St\xc4\x83nescu, declar prin prezenta c\xc4\x83 toate drepturile de autor corespunz\xc4\x83toare la cartea \xe2\x80\x9cAntimetafizica\xe2\x80\x9d semnat\xc4\x83 de Aurelian Titu Dumitrescu, s\xc4\x83 revin\xc4\x83 autorului, dat fiind c\xc4\x83 partea mea de contribu\xc8\x9bie la carte este insignifiant\xc4\x83, opiniile mele fiind reinterpretate de autorul numit (Aurelian Titu Dumitrescu)._NEWLINE_Cu mul\xc8\x9bumiri_NEWLINE_Nichita St\xc4\x83nescu_NEWLINE_Directorului editurii Albatros, Mircea S\xc3\xa2ntimbreanu_NEWLINE_28\xe2\x80\x93I\xe2\x80\x931983, Bucure\xc8\x99ti\n_START_SECTION_\nDedicate lui Aurelian Titu Dumitrescu de Nichita St\xc4\x83nescu\n_START_PARAGRAPH_\nDe Aurelian, de Titu \xc8\x99i de Dumitrescu_NEWLINE_Ne-am cunoscut printr-o minciun\xc4\x83, care s-a v\xc4\x83dit ulterior, prin desfr\xc3\xaenarea talentat\xc4\x83 a versului lui, ca nefiind\xc4\x83._NEWLINE_M-am uitat, m\xc4\x83rturisesc cu oboseal\xc4\x83, pe versurile lui \xc8\x99i l\xc4\x83s\xc3\xaendu-m\xc4\x83 cuprins de ele m-am reg\xc4\x83sit \xc3\xaentr-o odihn\xc4\x83 a spiritului._NEWLINE_Din s\xc4\x83m\xc3\xaen\xc8\x9b\xc4\x83 muncitoreasc\xc4\x83 na\xc8\x99te vers de fiertur\xc4\x83 de fier, \xc8\x99i-l \xc3\xaen\xc8\x9bepene\xc8\x99te \xc3\xaen neuitarea noastr\xc4\x83 uituc\xc4\x83 cum leb\xc4\x83da pe lacuri \xc8\x99i murind\xc4\x83, c\xc3\xaentecul._NEWLINE_Nepricepu\xc8\x9bi cum s\xc3\xaentem noi, la d\xc3\xaensul \xc3\xaens\xc4\x83 ne pricepem._NEWLINE_Aurelian are ochii negri p\xc3\xaen\xc4\x83 la luciul luminii, gene de m\xc4\x83turat lumea cu ele \xc8\x99i spr\xc3\xaencene pentru umbr\xc4\x83, de ar fi nevoie cumva \xc8\x99i de vre-o umbr\xc4\x83._NEWLINE_Suflet s\xc4\x83n\xc4\x83tos \xc8\x99i inim\xc4\x83 zdrav\xc4\x83n\xc4\x83 Aurelian a venit la mine s\xc4\x83 m\xc4\x83-ntrebe dac\xc4\x83 ar putea s\xc4\x83 doarm\xc4\x83 un pic de osteneal\xc4\x83._NEWLINE_- Aureliane, l-am \xc3\xaentrebat, noi pe aicea avem pe la noi de locuit dou\xc4\x83 auricule \xc8\x99i dou\xc4\x83 ventricule. Unde vrei s\xc4\x83 tragi \xc3\xaen noaptea asta?_NEWLINE_- Dac\xc4\x83 s-ar putea, mi-a r\xc4\x83spuns fiorosul poet sfios, dac\xc4\x83 s-ar putea, mi-a spus Aurelian, eu a\xc8\x99 dormi \xc3\xaen auricule._NEWLINE_\xc3\x8enchei aici, salut\xc3\xaend drumul unui nou poet \xc3\xaen care n\xc4\x83dejdea noastr\xc4\x83 pune o mare bizuin\xc8\x9b\xc4\x83 estetic\xc4\x83._NEWLINE_Nichita St\xc4\x83nescu_NEWLINE_Decembrie spre Ianuarie_NEWLINE_Despre starea poetului t\xc3\xaen\xc4\x83r_NEWLINE_Starea poetului t\xc3\xaen\xc4\x83r este starea na\xc8\x9biunii, adolescen\xc8\x9ba ei, \xc3\xaenfl\xc4\x83c\xc4\x83rarea ei, idealurile ei._NEWLINE_Poetul t\xc3\xaen\xc4\x83r \xc3\xael are pe nu \xc3\xael are, curge la munte de-a dreptul \xc3\xaen sus, zv\xc3\xaerlind cu p\xc4\x83str\xc4\x83vi dup\xc4\x83 vulturi._NEWLINE_Fericit nu este cel despre care se zice de bine, ci acela care zice de bine despre ceea ce este._NEWLINE_Aurelian Titu r\xc4\x83sare \xc3\xaen mijlocul verbului nostru cum Pas\xc4\x83rea m\xc4\x83iastr\xc4\x83 \xc3\xaen piatra lui Br\xc3\xaencu\xc8\x99i._NEWLINE_Ce chin, Doamne, \xc8\x99i c\xc3\xaete viori sparte, \xc3\xaen circomvolu\xc8\x9biunile versului s\xc4\x83u._NEWLINE_De ve\xc8\x9bi citi f\xc4\x83r\xc4\x83 de prejudec\xc4\x83\xc8\x9bi f\xc4\x83r\xc4\x83delegea versului lui, v\xc4\x83 ve\xc8\x9bi umple de un c\xc3\xaentec mut, de o arip\xc4\x83 care \xc3\xae\xc8\x99i caut\xc4\x83 zbur\xc4\x83toarea, de un fulg de z\xc4\x83pad\xc4\x83 care \xc3\xae\xc8\x99i caut\xc4\x83 iarna._NEWLINE_Vi-l ar\xc4\x83t ast\xc4\x83zi m\xc3\xaendru de el \xc8\x99i bogat de mine._NEWLINE_Nichita St\xc4\x83nescu\n_START_SECTION_\nVolume publicate\n_START_PARAGRAPH_\n1. Iubire de pietrar, Editura \xe2\x80\x9cScrisul Rom\xc3\xa2nesc\xe2\x80\x9d, 1982_NEWLINE_2. Antumele, Editura \xe2\x80\x9cLitera\xe2\x80\x9d, 1985_NEWLINE_3. Antimetafizica, Nichita St\xc4\x83nescu \xc3\xaenso\xc8\x9bit de Aurelian Titu Dumitrescu, editura \xe2\x80\x9eCartea Rom\xc3\xa2neasc\xc4\x83\xe2\x80\x9d, 1985 (lucrarea a ap\xc4\x83rut \xc3\xaen \xc3\xaentregime \xc3\xaen suplimentul literar al Sc\xc3\xa2nteii Tineretului, \xc3\xaen 1983)_NEWLINE_4. Antumele 4,5, Editura \xe2\x80\x9cLitera\xe2\x80\x9d, 1986_NEWLINE_5. Quasimodo, Editura \xe2\x80\x9cLitera\xe2\x80\x9d, 1987_NEWLINE_6. Antimetafizika, Nichita St\xc4\x83nescu v\xc3\xa1laszol Aurelian Titu Dumitrescu, k\xc3\xa9rd\xc3\xa9seire, Editura Kriterion, 1987_NEWLINE_7. Nichita St\xc4\x83nescu, at\xc3\xaet c\xc3\xaet mai \xc8\x99tim noi, Editura \xe2\x80\x9cLitera\xe2\x80\x9d, 1989_NEWLINE_8. Poeme, Editura \xe2\x80\x9cCartea Rom\xc3\xa2neasc\xc4\x83\xe2\x80\x9d, 1989_NEWLINE_9. \xc3\x8encercare de \xc3\xaen\xc8\x99urubare \xc3\xaen real, Editura \xe2\x80\x9cLitera\xe2\x80\x9d, 1991_NEWLINE_10. Monologuri, Editura \xe2\x80\x9cA.M.B.\xe2\x80\x9d, 1991_NEWLINE_11. Mi s-a culcat moartea pe inim\xc4\x83, Editura \xe2\x80\x9cVinea\xe2\x80\x9d, 1992_NEWLINE_12. Aproape tac, aproape pl\xc3\xaeng, aproape s\xc3\xaent, Editura \xe2\x80\x9cVinea\xe2\x80\x9d, 1995_NEWLINE_13. \xe2\x80\x9cMelanholia de\xc8\x99ert\xc4\x83ciunilor\xe2\x80\x9d, Editura \xe2\x80\x9cVinea\xe2\x80\x9d, 1996_NEWLINE_14. De\xc8\x99ert\xc4\x83ciunea \xc8\x99terge fa\xc8\x9ba mor\xc8\x9bii, Editura \xe2\x80\x9cCartea Rom\xc3\xa2neasc\xc4\x83\xe2\x80\x9d, 1996_NEWLINE_15. Acolo unde pl\xc3\xaensul nu atinge moartea, Editura \xe2\x80\x9cSemne\xe2\x80\x9d, 1997_NEWLINE_16. Trei tipare, Editura \xe2\x80\x9cSemne\xe2\x80\x9d, 1998_NEWLINE_17. Antumele (antologie), Editura \xe2\x80\x9cVinea\xe2\x80\x9d, 1998_NEWLINE_18. Antimetafizica, edi\xc8\x9bia a II-a, Editura \xe2\x80\x9cAllfa\xe2\x80\x9d, 1998_NEWLINE_19. \xc3\x8engerul poverii, Editura \xe2\x80\x9cCartea Rom\xc3\xa2neasc\xc4\x83\xe2\x80\x9d, 1998_NEWLINE_20. Sf\xc3\xaent \xc3\xaend\xc3\xaerjit, Editura \xe2\x80\x9cSemne\xe2\x80\x9d \xc8\x99i Editura \xe2\x80\x9cVinea\xe2\x80\x9d, 1999_NEWLINE_21. Scrisori c\xc4\x83tre p\xc4\x83rintele Niculae, Editura Ministerului de Interne, 2001_NEWLINE_22. LIMB\xc4\x82, LITERATUR\xc4\x82, STIL - opinii culese de Aurelian Titu Dumitrescu (1987 - 1989), Editura Ministerului de Interne, 2001_NEWLINE_23. Maranatha, Editura Ministerului de Interne, 2001_NEWLINE_24. Convorbiri cu Aurelian Titu Dumitrescu - Motivarea sinelui de Preot Niculae Constantin, Editura Ministerului de Interne, 2001_NEWLINE_25. Capul \xc8\x99i pajura, Editura \xe2\x80\x9cAxa\xe2\x80\x9d, 2001_NEWLINE_26. Ceremonii nocturne, Editura \xe2\x80\x9cRegent House Printing&Publishing\xe2\x80\x9d, 2002_NEWLINE_27. Ateliere \xc3\xaen paragin\xc4\x83 \xe2\x80\x93 24 de ore \xc8\x99i miezul nop\xc8\x9bii cu Aurelian Titu Dumitrescu de Ciprian Chirvasiu, Editura \xe2\x80\x9cCarte de suflet\xe2\x80\x9d, 2002_NEWLINE_28. Ghiaurele, Editura \xe2\x80\x9cSemne\xe2\x80\x9d, 2002_NEWLINE_29. \xc3\x8engerii \xc3\xaendep\xc4\x83rta\xc8\x9bi, Editura \xe2\x80\x9cSemne\xe2\x80\x9d, 2002_NEWLINE_30. Puntea suspinelor \xc8\x99i \xc3\xaenchisoarea, Editura Funda\xc8\x9biei \xe2\x80\x9cUniversitatea pentru to\xc8\x9bi\xe2\x80\x9d, 2003_NEWLINE_31. Via\xc8\x9ba la zi, Editura \xe2\x80\x9cSemne\xe2\x80\x9d, 2003_NEWLINE_32. Epistolar t\xc3\xa2rziu, Editura \xe2\x80\x9cFunda\xc8\x9bia Revistei Jandarmeriei\xe2\x80\x9d, 2003_NEWLINE_33. Forme de lini\xc8\x99te, Editura Funda\xc8\x9biei \xe2\x80\x9cUniversitatea pentru to\xc8\x9bi\xe2\x80\x9d, 2003_NEWLINE_34. S\xc3\xa2nge de sacerdot, Editura Ministerului de Interne, 2004_NEWLINE_35. Nichita ST\xc4\x82NESCU, Nicolae LABI\xc8\x98, Mihai EMINESCU, Cristian POPESCU \xe2\x80\x93 Dialoguri cu Aurelian Titu Dumitrescu de Nicolae \xc8\x9aone, Editura \xe2\x80\x9cVinea\xe2\x80\x9d, 2004_NEWLINE_36. Parada (Autobiografie), Editura \xe2\x80\x9cSemne\xe2\x80\x9d, 2005_NEWLINE_37. Viata la zi (II), Editura \xe2\x80\x9cSemne\xe2\x80\x9d, 2006_NEWLINE_38. Antumele I si II (antologie), Editura \xe2\x80\x9cVinea\xe2\x80\x9d, 2006_NEWLINE_39. MILTIADE, Editura \xe2\x80\x9cBadea\xe2\x80\x9d, 2006_NEWLINE_40. NOAPTEA DE APOI, Editura \xe2\x80\x9cVinea\xe2\x80\x9d, 2006_NEWLINE_41. BAUDELAIRE, VERLAINE, RIMPBAUD, MALLARME modele pentru scriitorii rom\xc3\xa2ni contemporani o anchet\xc4\x83 literar\xc4\x83 de Simona-Grazia Dima \xc8\x99i Aurelian Titu Dumitrescu, Editura Ministerului Administra\xc8\x9biei \xc8\x99i Internelor, 2006_NEWLINE_42. LIMB\xc4\x82, LITERATUR\xc4\x82, STIL - opinii culese \xc3\xaentre 1987 - 1989. Edi\xc8\x9bia a 2-a revizuit\xc4\x83 \xc8\x99i ad\xc4\x83ugit\xc4\x83, Editura AGERPRESS, 2007_NEWLINE_43. MUTUL - Ion Gheorghe \xc3\xaentr-o convorbire literar\xc4\x83 cu Aurelian Titu Dumitrescu, Editura \xe2\x80\x9cVinea\xe2\x80\x9d, 2008. Manuscrisul original, format din dou\xc4\x83 caiete care au pe fiecare pagin\xc4\x83 semn\xc4\x83tura maestrului Ion Gheorghe peste scrisul lui Aurelian Titu Dumitrescu, pentru ca acesta s\xc4\x83 nu fie falsificat sau denaturat, a a\xc8\x99teptat lumina tiparului timp de 21 de ani, fiind p\xc4\x83strat la Biblioteca Jude\xc8\x9bean\xc4\x83 \xe2\x80\x9eVasile Voiculescu\xe2\x80\x9d Buz\xc4\x83u._NEWLINE_44. Z\xc4\x82BAVA, Editura AGERPRESS, 2009. Poem \xc3\xaen 45 de c\xc3\xa2nturi scris \xc3\xaen perioada 9 - 28 octobrie 2007._NEWLINE_45. Lupta daimonului cu demonii - o sut\xc4\x83 \xc8\x99apte \xc3\xaentreb\xc4\x83ri despre femeia cre\xc8\x99tin\xc4\x83 pentru Aurelian Titu Dumitrescu, de Preot Niculae Constantin, Editura Semne \xc8\x99i Editura Vinea, 2009_NEWLINE_46. Viata la zi III, Editura Dacia, 2011_NEWLINE_47. Unirea \xc3\xaen Duh, de Aurelian Titu Dumitrescu, coautori Ciprian Chirvasiu, preot Niculae Constantin, preot Alexandru Morariu, Editura Ideea Europeana, 2011_NEWLINE_48. Noapte de ianuarie, Editura AGERPRESS, 2013_NEWLINE_49.  Antimetafizica, Nichita St\xc4\x83nescu \xc3\xaenso\xc8\x9bit de Aurelian Titu Dumitrescu, cu o prefa\xc8\x9b\xc4\x83 de Academician Sorin Dumitrescu, Editura Funda\xc8\x9biei Anastasia, 2014_NEWLINE_50. Cartea reg\xc4\x83sirii, Editura Semne, 2014_NEWLINE_51. Egrete la sol, Editura Semne, 2015_NEWLINE_52. Cartea reculegerii \xe2\x80\x93 Teodor Sandu \xc3\xaentr-o convorbire cu Aurelian Titu Dumitrescu, Editura Eikon, 2015_NEWLINE_53. Cartea singur\xc4\x83t\xc4\x83\xc8\x9bii (poeme), Editura Semne, 2015_NEWLINE_54. Cirica (Mici eseuri despre arte), Editura Semne, 2016 _NEWLINE_55. Cartea rememor\xc4\x83rii - Anchete sociale de altc\xc3\xa2ndva, Editura Semne, 2016 _NEWLINE_56. Umbra de somnie a Treimii (eseuri pe teme culturale cu o prezentare de Nora Iuga), Editura Semne 2018 _NEWLINE_57. Cartea solar\xc4\x83 (eseuri pe teme culturale cu o prefa\xc8\x9b\xc4\x83 de Caius Traian Dagomir), Editura Semne 2019.'